En dommer ved retten i Glostrup har i dag varetægtsfængslet to personer frem til den 21. april. De er mistænkt for at ville kæmpe for Islamisk Stat i Syrien.

De to mænd blev for nylig anholdt af tyrkisk politi. Mændene er 18 år og 19 år og har anden etnisk herkomst end dansk. Begge nægter sig skyldige.

Den ene af mændene har udbedt sig betænkningstid for at kære kendelsen.

Anklageren har ikke kunne overbevise dommeren om, at der er en begrundet mistanke om, at to unge ville deltage i Islamisk Stats handlinger i Syrien. Derimod er mistanken tilstrækkelig, når det gælder om at fremme en terrororganisations virksomhed.

Læs også : To terrorsigtede mænd anholdt af tyrkisk politi

Sigtelsen lyder mere præcist på, at de i tiden frem til 17. marts havde til hensigt at rejse til Syrien og tilslutte sig Islamisk Stat. Det er en overtrædelse af paragraf 114 C stk. 3 i straffeloven, der har en strafferamme på seks år.

Endvidere rejser anklagemyndigheden også det, man kalder en subsidiær sigtelse, som lyder på, at de har fremmet en terrororganisations virksomhed.